Celebra el Dia Internacional dels Museus amb els jocs en línia del Museu de Ceràmica de Paterna
13/05/2020

# Celebra el Dia Internacional dels Museus amb els jocs en línia del Museu de Ceràmica de Paterna

[![Dia Internacional dels Museus, Paterna 2020](/images/noticias/2020/05/noticia-dia-museos-20-VAL.jpg)](/images/noticias/2020/05/noticia-dia-museos-20-VAL.jpg)

13.05.2020

Amb motiu del Dia Internacional dels Museus, el Museu de Ceràmica de Paterna ha organitzat diferents activitats per a donar a conéixer entre els ciutadans i ciutadanes l'ampli catàleg museístic i arqueològic del municipi.

Enguany, a causa de les circumstàncies excepcionals en les quals ens trobem, les activitats es realitzaran en línia, perquè els veïns i veïnes puguen gaudir i aprendre de la nostra indústria ceràmica en la història des de les seues cases.

**[Quiz Museus de l'Horta](https://qz.app.do/museus-de-l-horta "Concurs Museus de l'Horta")**  
Del 14 al 18 de maig  
Demostra el que saps dels Museus de la Ralojeria de Paiporta, el comarcal de L'Horta Sud a Torrent, el del Margalló d'Aldaia, el Castell d’Alaquàs i els Museus de Ceràmica de Manises i Paterna a través d'un joc de senzilles preguntes.  
_[Accedeix al quiz ací](https://qz.app.do/museus-de-l-horta "Concurs Museus de l'Horta")_

Del 16 al 18 de maig  
**[Escape room virtual](http://paterna.rebomboricultural.com/ "Escape room virtual")**   
És l'any 2089 i el GAI-26 (Gran Apagada Informàtica de 2026) va eliminar tota la IHVP (Informació Històrica Virtual de Paterna) Ens ajudes a recuperar-la?  
Descarrega ací les [instruccions de l'Escape room virtual](/images/pdf/museo/instrucciones-escape-room-virtual.pdf "Instruccions Escape room virtual")  
_[Accedeix a l'escape room virtual ací](http://paterna.rebomboricultural.com/ "Escape Room Virtual")_  
  

Nota de premsa Museus de l'Horta

### Sis museus de l’Horta creen un divertit trivial online per aproximar les seues col·leccions a la ciutadania en el Dia Internacional dels Museus

**El ‘Quiz Museus de l’Horta’ mostra curiositats dels edificis i algunes peces dels museus d’Alaquàs, Aldaia, Manises, Paiporta, Paterna i Torrent**

Saps quina finalitat tenien els socarrats i els tragapinyols de ceràmica? Saps en quin any va ser declarat el Castell d’Alaquàs Monument Històric Artístic Nacional? Sabries distingir en el MUPA el palmito commemoratiu de l’Exposició Regional de València de 1909? Podries dir què cosia (sabates, camises o pantalons) la màquina Singer que hi ha al Museu Comarcal de l’Horta Sud? En quin antic rajolar s’ubica hui el Museu de la Rajoleria de Paiporta?

Són algunes de les preguntes curioses que trobareu en el trivial online ‘Quiz Museus de l’Horta’ a través de facebook, clicant al següent enllaç: [https://qz.app.do/museus-de-lhorta](https://qz.app.do/museus-de-lhorta). Es tracta d’una iniciativa conjunta posada en marxa per l’Agrupació Museus de l’Horta en la qual estan integrats el Museu Comarcal de l’Horta Sud Josep Ferrís, els Museus de Ceràmica de Manises i de Paterna, el Castell d’Alaquàs, el Museu de la Rajoleria de Paiporta i el Museu del Palmito d’Aldaia (MUPA).

La iniciativa té com a objectiu celebrar el Dia Internacional dels Museus, que enguany té el lema Museus per la igualtat, diversitat i inclusió. A través de les xarxes socials, en temps de confinament a causa del Covid-19, els museus volen apropar-se a la ciutadania amb un divertit trivial de preguntes i respostes en el qual es van descobrint curiositats sobre els museus i algunes de les peces més cridaneres que alberguen.

El dia 18 de maig se celebra, des de fa més de quaranta anys, el Dia Internacional dels Museus, amb l'objectiu de conscienciar sobre el fet que els museus són un important mitjà per a l'intercanvi cultural, l'enriquiment de les cultures, així com per al desenvolupament de la comprensió mútua, de la col·laboració i de la pau entre els pobles. Enguany, el lema d'aquest dia és Museus per la igualtat, diversitat i inclusió. Els Museus de l'Horta, amb les seues col·leccions, ens donen les claus per a reflexionar sobre la nostra relació amb el territori, sobre les nostres interaccions socials i sobre les diverses perspectives i concepcions del món. Els coneixes? Els has visitat? Et proposem aquest quiz per posar a prova els teus coneixements!